Hoof gee matrieks glo antwoorde Die hoof van ŉ hoërskool aan die Oos-Rand is verplaas en word dissiplinêr ondersoek nadat hy glo tydens die matriekeindeksamen vir leerders die antwoorde gegee het vir geografie se eerste vraestel. Steve Mabona, woordvoerder van die Gautengse onderwysdepartement, het gesê die voorval het by die Mpontsheng Secondary School in Katlehong naby Alberton plaasgevind. Volgens Mabona is dit die eerste keer in jare dat die departement ŉ onreëlmatigheid van dié omvang het. Die skoolhoof het glo op 30 Oktober by die eksamenlokaal ingestap en vir die matriekleerders die antwoorde gegee vir geografie se eerste vraestel. Volgens Mabona is die voorval by Umalusi, die raad vir gehalte in onderwys, aangemeld en is die hoof onmiddellik as toesighouer verwyder en daarna op voorlopige oorplasing na die distrikskantoor geplaas. “Die word deur ŉ dissiplinêre proses in die gesig gestaar waarvan die uitkoms mettertyd gekommunikeer sal word.” Volgens Mabona ondersteun die departement Umalusi se besluit dat matriekleerders by dié skool die vraestel oor moet skryf sodat die integriteit van die vraestel nie in gedrang gebring word nie. “Die leerders sal die vraestel nou weer Donderdag skryf.”